Eben & Abby Van Niekerk – Troue van die Jaar
Eben & Abby Van Niekerk
Ons liefdesverhaal het reeds in die hoërskool begin en min het ons geweet dat ons agt jaar later voor die kansel sal staan en die res van ons lewens aan mekaar sal beloof.
Ons het nog altyd 'n onbeskryflike vriendskap gedeel. Ons lag saam, huil saam en dien die Here saam. Hoe beskryf mens dit? Saam hom is my hart tuis. Daar is bevryding in die wete dat jy niks anders hoef te wees as jouself nie, maar tog wil jy net die beste vir mekaar wees. Ek dink ek verstaan wat dit is om onvoorwaardelik lief te hê.
Eben ken my soos 'n boek en het dit weereens met ons verlowing bewys. Wetende dat ek weet hy hou niks van fotos nie, het hy gereël dat 'n fotograaf my benader vir 'n fotosessie van die twee van ons. Tot sy verwagting, het ek dadelik ja gesê sonder om hom te raadpleeg. So vra hy my op 'n kreatiewe manier gedurende die fotosessie om te trou – hy was eintlik slim omdat ons toe nie eers nodig gehad het om vir 'n amptelike verlowingsfotosessie hoef te gegaan het nie.
Ons aanvanklike troudatum was 12 September, maar toe COVID-19 tref, moes ons vinnig 'n besluit neem om dit te skuif na 13 Maart 2021. Almal (veral bruidspare van 2020) is bewus van die sogenaamde "corona-coaster". Een dag voel jy positief, die volgende dag wil jy net huil. Na baie frustrasies, het ons albei besef dat ons nie nodig het om die vooraf beplande troue te hê nie, ons wil immers net mekaar hê en die Here eer in ons besluit. So skuif ons die troue finaal na 24 Oktober 2020 en dit was die beste besluit OOIT!
Ons het nie die tradisionele troue gehad nie – ons het dinge op ons manier gedoen. Geen koek, geen garter en geen formaliteite, net lekker kos, lekker lag en 'n feesviering van die liefde.